Hlina, Alojz, poslanec NR SR (2014-04-03):
Ďakujem veľmi pekne. Vážený pán predseda, vážené kolegyne, kolegovia, ešte poviem. Čo poviem? Poviem tak, že dokopali sme SMER k tomu, že aj svojich úžerníckych priateľov trošku vystrašil a aj ich úžernícki priatelia budú musieť, zdá sa, rátať, že už to nebude také, aké to bejvávalo. Vyzerá to. A sme pred ďalším problémom. Tých problémov je tu strašne veľa. Nech odbúda. Poďme sa hryznúť do ďalšieho problému. Ako zastaviť to, že niekto je schopný tým biedakom, tým ľuďom, ktorí sú, majú doma deti, rodiny, nevyplatia. A oni sú to schopní. Oni nepočuli to hnutie, že môžte podnikať tak, aby ste neboli sviňa. Oni nevedia, čo to je. To je kultúra. To je firemnou kultúrou u nás, byť sviňou. A oni to robia. Im to nevadí. Tu im to prechádza, tu majú veľké politické krytie. Odhaľte sa, ukážte sa, vážení! Pani Mazúrová z Lesnej. Viete, koľko Lesňancov robí po stavbách? Osobne vám ich vymenujem, koľko podstavkov a poviem vám. Viete koľkí? Zahlasujete? Zahlasujete? Pôjdem vám do Lesnej potom robiť, že či ste zahlasovali alebo nie za tých oravských chlapov, ktorí ráno o tretej v Námestove čakajú na bratislavský autobus. Aj ináč sa sťahujú do sveta. A koľkí z nich odišli domov pomaly s plačom? Keby to nebol chlap, tak plače celou cestou, od Bratislavy až po Kraľovany by plakal. Tam by si dal, chudák, možno pivo malé. Viete, to je na vašich rukách. Je to vo vašich rukách, aby tá zberba, tá lúpežnícka banda nezarábala na tých biedakoch v montérkach, prosím vás. Už keď ste si vybrali štát, už keď ste si vybrali štátny rozpočet, už keď ste si vybrali eurofondy, tak nechajte aspoň tých biedakov, ich peniaze. Nechajte im tie peniaze! Dajte im tie peniaze, lebo sú ich! Za robotu, ktorú odrobili, ktorú je vidno. Prosím vás, kde sú tie Počiatkove cédečka za miliardu? Miliarda sem, miliarda tam. To cédečko, jedno cédečko. Ale tú stavbu vidno, čo urobil Fero z Lesnej. A Jano z Humenného. To vidno. A za to chce peniaze, vážení! Pani Mazúrová, zahlasujete? Prihláste sa. Už teraz nemôžte, ale povedzte. Prosím vás, to je vaša zodpovednosť, vy to máte v rukách. A pokiaľ SMER bude odkázaný, tak ako kryl úžerníkov a kryl úžerníkov, SMER kryl úžerníkov. Dlhodobo ich kryl. Bude tu v máji správa o úžerníkoch, a to uvidíte, vážení, to dostanete nakladačku. To ste si mysleli, že ako ste. To uvidíte, čo sa ľudia dozvedia, čoho ste boli schopní. A teraz ste čo schopní? Čo idete kryť? Idete kryť na Kajmaních, ja už ani neviem, kde to všade majú tie haciendy. Idete to kryť? Z Ferových peňazí? Z Janových peňazí? Z tých montérkových peňazí? Z tých peňazí biedakov? Idete to kryť? Na to sa ešte dáte zneužiť, využiť? Vážení kolegovia z našej strany, tí ľudia chcú peniaze za svoju robotu. A my sme povinní, povinní sme im pomôcť. Sme povinní urobiť všetko pre to, aby tie peniaze dostali. A keď 1. mája má byť zhromaždenie, nie boľševik si bude robiť zhromaždenie s kosákom a kladivom, ale tí chlapi, ktorí skutočne niečo robia, si urobia s roxorom a s lopatou. A budem rád, keď niektorí z vás to prípadne podporíte. Lebo oni sú to schopní urobiť. Oni sú schopní tie haciendy, neviem kde, na akých ostrovoch, zaplatiť z peňazí tých biedakov. Oni sú to schopní urobiť. A SMER je schopný tomu držať chrbát. Vyzývam vás, aj vás vyzývam, ľudia, ktorí máte s tým problém: Nebojte sa už! Nebojte sa! Oni majú tendenciu vám vnútiť taký strach. Každý niečo raz kúpil bez DPH. Viete, to je presne to, s čím sa tu manipuluje. Každý, a budete, možno teraz povedia, a ticho seď, lebo vtedy. Nebojte sa, vážení! Nebojte sa. Pýtajte si svoje peniaze, lebo vy chcete peniaze za robotu! Pýtajte si od tej lúpežníckej čvargy, ktorej nie je dosť. Nikdy im nebude dosť! Nikdy im nebude dosť! A teraz sa už ulakomili na vaše peniaze. Nedajte si vnútiť strach, že vtedy, neviem čo, ticho seď. Nie, nedajte si vnútiť strach. Pýtajte si svoje peniaze! Pýtajte si svoje peniaze a keď ich bude treba vypýtať, tam, kde sú. A ja viem, kde sú. A budeme na tie dvere klepať. Ďakujem.